SKRIFTLIG FORESPØRGSEL E-3325/01

af Patricia McKenna (Verts/ALE) til Kommissionen

(30. november 2001)

Om: Drogheda Business Development Centre, Irland

Drogheda Business Development Centre (DBDC) Ltd. (center for virksomhedsudvikling) godkendtes til at modtage offentlig støtte fra Interreg og andre indirekte kilder til EU-finansiering under den forudsætning, at organisationen ville erhverve en ejendom, som skulle huse et center for virksomhedsudvikling, som der var et meget stort behov for i Drogheda. Der har været fremsat megen kritik både i officielle rapporter(1) og i medierne og fra officielle organer som Enterprise Ireland. Efter nu at have købt ejendommen ønsker organisationen at ændre sine mål og sælge hele ejendommen med fortjeneste på det boomende ejendomsmarked, idet organisationen hævder, at det foreslåede center hverken er levedygtigt eller nødvendigt. DBDC hævder dog, at organisationen vil oprette et center et andet sted. Andre parter har imidlertid tilbudt at købe ejendommen eller overtage projektet for at færdiggøre centret, men alle disse henvendelser er blevet afvist.

DBDC har allerede tilbagebetalt sit tilskud fra Partnership, og alt tyder på, at organisationen vil tilbagebetale alle øvrige tilskud efter salget, som nu er blevet besluttet(2). De nødvendige tilladelser til et sådant salg i henhold til aftalerne med donororganisationerne er imidlertid til dato ikke blevet givet. Resultatet kunne blive et privatejet og privat kontrolleret ejendomsudviklingsselskab med en kapital på over 2 mio. IRP, som ikke ville have nogen forpligtelse til at opføre et center for virksomhedsudvikling i Drogheda. Den irske stat ville så blive tvunget til at prøve sine aftaler ved domstolene uden nogen garanti for at få medhold.

Er Kommissionen enig i, at det ikke er offentlige myndigheders og herunder EU's opgave at stille kuvøsekapital til rådighed i form af tilskud, som senere tager form af lån, der skal tilbagebetales, med henblik på i realiteten at oprette sådanne privatejede og privat kontrollerede selskaber? Anser Kommissionen det for passende, at organisationer, der forvalter offentlige midler til offentlige formål, giver deres direktører pålæg om fuldstændig diskretion og anvender forskellige midler til at udelukke repræsentanter for civilsamfundet og alle donororganisationer fra deres bestyrelser? Er Kommissionen villig til at henstille til den pågældende medlemsstat at nedlægge fogedforbud mod salget for at forhindre misbrug af EU-midler og gennemtvinge en tilbagevenden til projektets målsætninger?

(1) Operational Programme for Local, Urban and Rural Development 94/99 Control Check report, EFRU & Samhørighedsfonden, Financial Control Units, Finansministeriet, Irland, februar 2001; udateret statusrapport fra ADM Ltd/Partnership.

(2) side 3, DBDC Financial Statements for 2000: Post Balance Sheet Events. Siden årets udgang har direktørerne indgået en kontrakt om at afhænde organisationens ejendom. Selskabet har også siden årets udgang tilbagebetalt kapaitaltilskud til Drogheda Partnership Company Ltd.

Svar afgivet på Kommissionens vegne af Michel Barnier

(12. februar 2002)

Drogheda Business Development Centre modtog støtte fra Den Europæiske Fond for Regionaludvikling (EFRU) i programmeringsperioden 1994-1999 under Interreg II-fællesskabsinitiativet og programmet for lokal by- og landdistriktsudvikling.

Den kendsgerning, at projektet ikke blev et fuldt fungerende center for virksomhedsudvikling, konstateredes i en rapport fra den kontrolenhed for EFRU og Samhørighedsfonden, der oprettedes i henhold til Kommissionens forordning (EF) nr. 2064/97 af 15. oktober 1997 om gennemførelse af Rådets forordning (EØF) nr. 4253/88 om detaljerede ordninger for medlemsstaternes finanskontrol af aktioner, der medfinansieres af strukturfondene(1).

Kommissionen vil holde sig i kontakt med de irske myndigheder for at følge de skridt, der tages, og kan om nødvendigt overveje finansielle korrektioner.

(1) EFT L 290 af 23.10.1997.